
R A P O R T

asupra propunerii legislative modificare şi completarea Legii nr. 482/2006 privind acordarea de trusouri pentru nou-născuţi
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx.748 din 5 noiembrie 2007, cu dezbaterea pe fond în procedură obişnuită, a  propunerii legislative modificare şi completarea Legii nr. 482/2006 privind acordarea de trusouri pentru nou-născuţi.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.607/15.05.2007)

· avizul negativ al Comisiei pentru sănătate şi familie (nr.28/594/6.12.2007)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/2026/11.12.2007)
· punctul de vedere negativ al Guvernului (nr.1312/31.05.2007).
Propunerea legislativă are ca obiect de reglementare modificarea art.3 alin. (2) şi (3) din Legea nr. 482/2006 privind acordarea de trusouri pentru nou-născuţi în sensul asigurării monitorizării şi implementării programului de acordare a trusourilor de către Ministerul Muncii, Familiei şi Egalităţii de Şanse, prin direcţiile de muncă şi protecţie socială judeţene, respectiv a municipiului Bucureşti şi nu prin autoritatea Naţională pentru Protecţia Drepturilor Copilului, cum este prevăzut în prezent.
Comisia propune Plenului Camerei Deputaţilor respingerea iniţiativei legislative întrucât Autoritatea Naţională pentru Protecţia Drepturilor Copilului coordonează din punct de vedere metodologic activitatea direcţiilor generale de asistenţă socială şi protecţia copilului judeţene, respectiv ale sectoarelor municipiului Bucureşti.
Autoritatea Naţională pentru Protecţia Drepturilor Copilului deţine toate datele actualizate privind numărul de beneficiari, date pe care le primeşte de la direcţiile generale de asistenţă socială şi protecţia copilului.

De asemenea, alin.(3) al art.3 din Legea nr.482/2006 a fost modificat prin Ordonanţa Guvernului nr.3/2007 privind unele măsuri financiar-fiscale din domeniul protecţiei sociale, în temeiul căruia Consiliile judeţene, respectiv cele locale a sectoarelor municipiului Bucureşti, comunică Autorităţii Naţionale pentru Protecţia Drepturilor Copilului datele statistice privind evaluarea programului de acordare a trusoului şi nu primarii.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 12 decembrie 2007 au participat, din partea Ministerului Muncii, Familiei şi Egalităţii de Şanse, în conformitate cu prevederile art.55 din Regulamentul Camerei Deputaţilor, republicat: d-na Denisa Pătraşcu – Secretar de Stat, d-na Georgeta Bratu – director şi d-na Cecilia Sebe – şef serviciu.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 31 octombrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma finalizării dezbaterilor, Comisia propune, cu unanimitate de voturi, respingerea iniţiativei legislative.

